Foto: Index

GOTOVO mjesec dana nakon parlamentarnih izbora još uvijek nitko nije sakupio saborsku većinu. Prošlotjedna konstituirajuća sjednica Hrvatskog sabora završila je nakon samo 20 minuta neuspjehom, a nakon višetjednih pregovora i usuglašavanja stavova dvije vodeće koalicije s MOST-om, za danas u podne najavljen je zajednički sastanak između MOST-a, HDZ-a i SDP-a.Bio je to ujedno i prvi izravni susret između Zorana Milanovića i Tomislava Karamarka nakon što do njihovog sučeljavanja u kampanji nije došlo.



Prošli tjedan MOST je pozvao na zajednički sastanak predstavnike dviju koalicija dodavši da više neće pregovarati s onima koji odbiju doći na sastanak. SDP je odmah potvrdio svoj dolazak, a HDZ je prvo u petak organizirao dodatne konzultacije s MOST-om pa su se u Šibeniku sastali Tomislav Karamarko i Božo Petrov.







Jutros je SDP predložio da sastanak bude otvoren za javnost, a HDZ je na to pristao.

Nakon završetka sastanka MOST-a te Domoljubne koalicije i koalicije Hrvatska raste jasno je da i dalje nema dogovora. Petrov i dalje inzistira na konsenzusu, zamolio je obje opcije da se u svojim redovima dogovore i kroz tjedan dana predlože svoje mandatare.



Jasno je da se lideri dviju najvećih koalicija ne vide za istim stolom, odnosno u istoj Vladi.

Most nezavisnih lista zatražio je od čelnika dviju velikih koalicija da se u roku od tjedan dana izjasne o prijedlogu da se konsenzusom izabere nestranački predsjednik nove vlade, s tim se rokom suglasio Predsjednik HDZ-a Tomislav Karamarko, dok je SDP-ov šef Zoran Milanović poručio kako je to premalo vremena za tako važnu odluku.



Uz izbor zajedničkog nestranačkog kandidata za novog premijera, predsjednik Mosta Božo Petrov čelnicima dviju velikih koalicija predložio je da u prve dvije godine mandata prvi potpredsjednik vlade bude iz jedne, a predsjednik Sabora iz druge velike koalicije, nakon čega bi se, u drugoj polovici mandata, zamijenili.



"Mislimo da trebate imati odgovornost nad jednom trećinom ministarstava, a Most nad jednom šestinom, dok bismo jednu šestinu dali neovisnim stručnjacima. Odbori, tijela i uredi dogovorili bi se usuglašavanjem sa sve tri strane, a ako se može napraviti konsenzus i za sva poduzeća, za nadzorna tijela i to ne samo da kontroliramo, nego da se zajedničkim dogovorom tim poduzećima i upravlja", obrazložio je Petrov prijedlog Mosta i zatražio od dviju koalicija da se o njemu izjasne.



Petrovljev prijedlog da se u konsenzusu izabere nestranački premijer naišao je na negodovanje čelnika SDP-a i HDZ-a Zorana Milanovića i Tomislava Karamarka.



"Položaj predsjednika vlade je najodgovornija dužnost u državi i to nije fotelja. Prema tome, govoriti da bi to bio neki konsenzualni kandidat nakon mjesec dana naših razgovora, to ste nam odmah trebali reći", uzvratio je Milanović, koji smatra kako je teško očekivati da bi predloženi model bio uspješan.



Karamarko je, pak, prijedlog ocijenio nepravednim istaknuvši kako je Domoljubna koalicija s 59 osvojenih mandata relativni pobjednik parlamentarnih izbora. "Što se mene osobno tiče, mi možemo o svemu razgovarati i o vašem prijedlogu. Smatram da nije pravedan, ali ćemo o njemu razgovarati, a da bismo o njemu meritorno razgovarali meni trebaju i ovlasti mojih stranačkih tijela, a tu su i kolege iz moje koalicije s kojima želimo razgovarati", poručio je Karamarko.



I Milanović je inzistirao kako osobno nema mandat za takvu odluku te dodao kako mu je potrebno vrijeme da sazove konvenciju stranke. Podsjetio je kako se vlade u drugim zemljama znaju sastavljati i znatno dulje vrijeme. "Prošlo je mjesec dana, imamo gospodarski rast i stvari nisu baš tako crne. Nije ratno stanje. Vrijeme je važno, ali nije presudno u ovom trenutku", kazao je Milanović.



Kako Most nije odustajao od ideje da se u roku od pet dana odluči o imenovanju nestranačkog premijera konsenzusom, Milanović je izišao sa SDP-ovim "nužnim preduvjetom".



"Mi ne možemo ići u koaliciju ni s jednim političkim entitetom koja u svojim redovima ima osobe koje su pravomoćno optužene za kaznena djela. Tih ljudi se oni moraju odreći i zatražiti da odstupe pa makar to oni i ne učine, to je za nas minimum, conditio sine qua non", rekao je Milanović.



Karamarko, pak, ističe kako je nužno brzo djelovati i izbjeći scenarij u kojem bi se pregovori pretvorili u "reality show". "Trebamo brzo odlučivati, nemojmo raditi reality show i biti smiješni pred građanima. Problem iseljavanja je veliki, a postoje i sigurnosni problemi", rekao je Karamarko i dodao kako će se Mostu javiti kroz koji dan.



I predsjednik HSLS-a, HDZ-ova koalicijskog partnera Darinko Kosor kazao je kako će se Domoljubna koalicija izjasniti u zadanom roku, ali i "dati svoje prijedloge". "Molim vas da vi nakon toga ne odugovlačite, ako se netko drugi neće izjasniti, to je problem treće strane", poručio je Kosor Mostu.



Milanović je uvjeren kako je konsenzus teško očekivati te predlaže da se razmisli o makar privremenom konstituiranju Sabora, "da netko bude predsjednik Sabora pet minuta, da mu slika tamo visi u počasnoj sobi i da nakon pet minuta donesemo odluku o raspuštanju Sabora".



"To je također opcija. Sabor koji nije konstituiran se ne može raspustiti i upravo zato je jasna poruka Ustava onima koje su hrvatski ljudi birali, da se imaju konstituirati, a onda, ako ne mogu formirati vladu, budu jednako odgovorni da se trenutno raspuste i omoguće da se ide u novu izbornu utakmicu i to je pošteno. U međuvremenu imat ćemo pat poziciju u kojoj država može živjeti, no nemojmo se igrati s Ustavom. Sabor može raspustiti kao najviše tijelo vlasti sam sebe. Na nama je odgovornost, na nama koje su građani izabrali pa ako se nismo u stanju dogovoriti budimo pošteni prema našim ljudima, konstituirajmo se i bježmo ća", poručio je Milanović



Na različita tumačenja ustavnih ovlasti predsjednice Republike kada se ne može formirati parlamentarna većina upozorio je i Mostov Robert Podolnjak, koji smatra kako bi situaciju trebao razriješiti Ustavni sud.



Podsjetio je kako je danas istekao mandat dijelu ustavnih sudaca te kako bi, ne imenuju li se novi u roku od šest mjeseci, Ustavni sud ostao bez kvoruma za odlučivanje. "Počeo je teći rok koji je neumitan i koji moramo uvažavati", rekao je Podolnjak, predložiši da se od Ustavnog suda zatraži da se očituje o spornim pitanjima vezanim uz ovlasti predsjednice Republike u raspisivanju novih izbora.



"Odgovornost je na vama, a ne na Ustavnom sudu. To je politički dokument i nemojmo se skrivati iza Ustavnog suda. Donesimo odluku pa makar bila i loša", uzvratio je Milanović.



SDP-ovi koalicijski partneri također ne vjeruju u mogućnost tripartitne vlade, za koju Boris Miletić (IDS) kaže kako pokušava "spojiti nespojivo".



Podsjetio je kako su zastupnici koalicije Hrvatska raste za predsjednika Sabora u dogovoru s Mostom predložili Podolnjaka, ali kako je on na kraju povukao kandidaturu, jer nije imao podršku Domoljubne koalicije. Upitao je kako je onda moguće očekivati da će se konsenzusom izabrati premijer.



"Izgubit ćemo još neko vrijeme na razgovore, ako postoji mogućnost dogovora nije puno, ali ako se pokušava spojiti nespojivo, držim da je izgubljen svaki dan", rekao je Miletić.



Silvano Hrelja (HSU) smatra da bi model koji predlaže Most blokirao donošenje odluka u Saboru. Vesna Pusić (HNS) inzistira, pak, da Most konkretno kaže koga predlaže za nestranačkog premijera.

Tijek događaja:

13:05 Završio je sastanak MOST-a i predstavnika Domoljubne koalicije te koalicije Hrvatska raste. Dogovora još uvijek nema. HDZ i SDP imaju tjedan dana da predlože svoje mandatare. Ukoliko obje opcije ne prihvate prijedlog, ide se na nove izbore.

> Petrov: Ako HDZ i SDP odbiju prijedoge, idemo na nove izbore

13:04 "Želimo čuti vaše uvjete i prijedloge. Zaista molim u idućih tjedan dana. Više od toga je previše. Prihvaćam da postoje uvjeti, ali volio bih da se oko toga usuglasimo", zaključio je Petrov.



"Mi nećemo u koaliciju ni s jednom strankom ili koalicijom koja u svom članstvu ima osobe koje su pravomoćno optužene i osuđene. To je za nas svjetonazorsko pitanje", odgovorio je Milanović i dodao da je svaki dan izgubljen ako se pokušava spojiti nespojivo.

12:53 Petrov ne želi da ispadne da MOST odugovlači.



"Ne vidim zašto bismo trebali mjesec dana čekati. Drago mi je da su mediji tu, sad se vidi da ne odugovlači Most. Očekujem da se može brže djelovati i postići dogovor", naglasio je.



Silvano Hrelja iz HSU-a je rekao da MOST ne može anulirati glasanje prema ideološkoj osnovi.



"Vi ćete prijeći most, ali ćete pasti na ćupriji. Ovo je totalna blokada, nikada predsjednici najvećih stranaka nisu zamjenici premijera. Most ne može anulirati glasanje prema ideološkoj osnovi", rekao je Hrelja.

12:50 Milanović je rekako kako se ne treba skrivati od Ustavnog suda.



"Budimo odgovorni pa donesimo odluku, makar i lošu. Nemojmo se skrivati iza Ustavnog suda. Ustav nije struka, to je politički dokument. I sam sam sudjelovao u pisanju nekoliko članaka Ustava. Za pola godine Ustavni sud neće imati kvorum i neće moći djelovati", kazao je Milanović.

12:45 Robert Podolnjak spomenuo je kako bi u cijelu priču trebalo uključiti i Ustavni sud.



"Ako Sabor nije konstituiran, tko će donijeti proračun za iduću godinu? Osim toga, i većini ustavnih sudaca istječe mandat. Naš je zahtjev da se uputi molba za očitovanje Ustavnom sudu te da onda to svi poštujemo", rekao je Podolnjak.

12:42 Milanović je dao novi prijedlog.



"Idemo se dogovoriti da konstituiramo Sabor na pet minuta, pa nek’ onda bude raspušten i predsjednica raspiše izbore. Sabor koji nije konstituiran ne može se raspustiti. Ovo je natezanje. Nemojmo se igrati s Ustavom. Idemo u novu izbornu utakmicu. Ako se ne možemo dogovoriti, budimo pošteni prema ljudima, konstituirajmo se i bjež’mo ća", rekao je Milanović.

12:40 Nansi Tireli upitala je Petrova zbog čega ne predloži svojeg kandidata za predsjednika Sabora te zašto žele da to učini SDP ili HDZ.



"I vi imate prema građanima obveze i rokove."



"Govorili smo da to treba biti privremeno.Ne želim analizirati zašto je do toga došlo", odgovorio je Petrov.

12:38 "To je ogromna odgovornost, ta bi osoba trebala imati konsenzus sve tri strane. Može to biti i Milanović ili Karamarko, ako se svi tako dogovorimo, ali je jednostavnije da bude nestranačka osoba. Imena i prezimena ostavili bismo za daljnje sastanke, ako se složite s takvim prijedlogom", ponovio je Petrov.



"Ovo više nisu pregovori, ovo je dogovor, i treba se opredijeliti. Riječ je o odgovornosti prema hrvatskom narodu, a ne o foteljama", rekao je Milanović, dok je Petrov rekao da je rok dao za slučaj krize.



"Rok je pet dana", rekao je.

12:35 Petrov je Milanoviću i Karamarku rekao je da treba brzo djelovati te im dao rok za unutarkoalicijska dogovaranja do kraja tjedna.

Karamarko je rekao da će se javiti za koji dan, kad se sazove Predsjedništvo HDZ-a te obave razgovori s koalicijskim partnerima. Dodao je i da je ovo postalo "pravi reality show".



"Bez razgovora mi smo u pat-poziciji", rekao je.



Milanović je odlučan, rekao je kako ne može prihvatiti taj rok.



"Mi predstavljamo više od 800 tisuća birača, velike stranke ne mogu tako brzo dati odgovor", rekao je, dok je Pusić upitala tko bi bio taj nestranački kandidat te imaju li možda u MOST-u neko ime.

12:29 "Uvijek smo bili za medije, ali smo inzistirali da budu prisutne sve tri strane. Ne bih volio dizati tenzije, možemo uzeti dva, tri dana za usuglašavanje. Recite koliko vam je vremena potrebno", upitao je Petrov.



Milanović je odgovorio da je vrijeme važno, ali nije i presudno.



"Dajte nam mjesec dana", kazao je.

12:25 MOST neće inzistirati da njima pripadne mjesto premijera, već kaže da se o tome između sebe mogu dogovoriti HDZ i SDP. I dalje tvrdi kako bi nestranačka osoba bila najelegantnije rješenje.

Tekst se nastavlja ispod oglasa

Karamarko pak kaže kako je inicijativa MOST-a hvalevrijedna, no nije i prirodna.



"Građani su Vladi rekli "dosta", a vi sad tražite da mi sjedimo s njima i amnestiramo im protekle četiri godine", rekao je.

12:22 Milanović je prozvao MOST, rekavši da je ta stranka odgovorna što Sabor nije konstituiran.

12:18 Milanović ne želi previše diskutirati, ponavlja kako je došao slušati, ali i da je ideju o nestranačkom mandataru MOST treba objelodaniti prije.



"Ja i dalje slušam. Ne kažemo da smo relativni pobjednici, ali imamo veću podršku u Saboru, no to nije dovoljno. Ovo ste nam trebali reći prvog dana.



Teško da Hrvatsku mogu voditi nestranački ljudi. Vidio sam dvije takve vlade i obje su propale – talijansku i grčku. Nakon toga su došle političke vlade", rekao je Milanović te najavio sazivanje stranačku konvenciju. Spomenuo je i kako je Vlada političko tijelo te da on pregovara kao predsjednik stranke, ali i da ovakav dogovor nadilazi njegove ovlasti.

12:11 "Mi za sebe ne tražimo ništa, samo obećanje da će se izvršiti ono što smo dogovorili. Prvi predsjednik Sabora bi išao iz jedne koalicije, dok bi iz druge koalicije dolazio potpredsjednik Vlade, pa bi nakon dvije godine došlo do obrata", rekao je Petrov.

12:06 "Mi smo relativni pobjednici, i želimo da se to respektira. Ovo je kriza, mi smo smatrali da kao relativni pobjednici imamo pravo na mandatara. Naravno, to implicira i nove pregovore. Spominjete reforme, mi ih pripremamo već tri godine", rekao je Karamarko.

"Možemo o svemu razgovarati, ali i o vašem prijedlogu. Iako smatramo da je nepravedan", rekao je Karamarko na Petrov prijedlog da premijer bude nestranačka osoba.

12:04 "Govoriti o konsenzualnom kandidatu nakon mjesec dana razgovora, mogli ste mi to odmah reći. Ja sam ovdje da slušam", rekao je Milanović kratko.

12:00 Petrov je ponovno pozvao na formiranje zajedničke Vlade.



"Morao bih se ispričati zbog poruka koje su dolazile s naše strane, a nisu bile stajalište naše stranke. Ako Most može sjesti i s jednom i s drugom stranom, nismo vidjeli zašto ne bismo mogli sjesti svih troje… Nema apsolutnog pobjednika", rekao je Petrov.

"Naš prijedlog bi značio drugačiju budućnost Hrvatske. Da opozicije neće biti ne bih se složio, uvijek postoji mogućnost da se kritiziraju pojedine odluke. Nama je bitan konsenzus”, izjavio je Petrov. “Predlažemo nestranačkog kandidata oko kojega bi se usuglasile sve tri strane. Nakon toga bi se odlučili i predsjednik Sabora, šefovi resora i odbora… Ali najvažniji je prvi korak", rekao je.

11:51 Na pregovore je stigao i Tomislav Karamarko, u društvu Milijana Brkića i ostatka predstavnika koalicije.

Karamarko je novinarima kazao kako će izjave davati tek nakon sastanka.

11:50 Na pregovore je stigao i Zoran Milanović.

"Došao sam razgovarati, odnosno više slušati", rekao je.

11:40 Petrov se obratio novinarima prije ulaska u Esplanadu.

"Nadam se da će ovo danas biti politička prekretnica u političkoj komunikacij u RH", rekao je Petrov.

Uskoro opširnije...